ปักธงแดงที่เกาะผักเบี้ย เนื่องจากคลื่นลมแรง เตือนนักท่องเที่ยวเพิ่มความระมัดระวัง
อุทยานแห่งชาติธารโบกขรณี จังหวัดกระบี่ ปักธงแดงที่เกาะผักเบี้ย เนื่องจากคลื่นลมแรง เตือนนักท่องเที่ยวห้ามลงเล่นน้ำ และปักธงเหลือง ที่เกาะห้อง เตือนให้เพิ่มความระมัดระวัง เพื่อความปลอดภัย
 
นายวีระศักดิ์ ศรีสัจจัง หัวหน้าอุทยานแห่งชาติธารโบกขรณี จังหวัดกระบี่ สั่งการให้เจ้าหน้าที่หน่วยพิทักษ์อุทยานแห่งชาติ ที่ ธบ.1 (เกาะห้อง) เขตอุทยานแห่งชาติธารโบกขรณี จังหวัดกระบี่ โดยมีนาย จำเป็น ผอมภักดี เป็นหัวหน้าหน่วยพิทักษ์อุทยานแห่งชาติ ที่ ธบ.1 (เกาะห้อง )ได้รายงานภาวะคลื่นลมแรง ให้นำธงแดงไปปักไว้ที่เกาะผักเบี้ย เพื่อเป็นสัญลักษณ์เตือนนักท่องเที่ยว ห้ามลงเล่นน้ำบริเวณจุดเสี่ยงโดยเด็ดขาด และเจ้าหน้าที่ไม่สามารถเดินทางไปดูแลความปลอดภัยนักท่องเที่ยวที่เกาะผักเบี้ยได้

ทั้งนี้ ทางเรือบริการนำเที่ยว ต้องไม่นำนักท่องเที่ยวลงเล่นน้ำในบริเวณดังกล่าว และเตือนเรือเล็กงดออกจากฝั่ง ขณะเดียวกัน ที่เกาะห้องก็ได้ปักธงเหลืองบริเวณชายหาดเกาะห้อง เพื่อเตือนให้นักท่องเที่ยวเพิ่มความระมัดระวังในการลงเล่นน้ำในบริเวณเกาะห้อง เพื่อความปลอดภัยเช่นกัน พร้อมจัดเจ้าหน้าที่ และไลฟ์การ์ด ดูแลความปลอดภัยแก่นักท่องเที่ยว หากเกิดเหตุสุดวิสัยสามารถช่วยเหลือนักท่องเที่ยวได้ทันท่วงที เนื่องจากยังมีเรือสปีทโบ๊ท บริการนำเที่ยว นำนักท่องเที่ยวมาเที่ยว แต่จำนวนไม่มากนัก
 
ด้าน นายไพศาล ขุนศรี หัวหน้าสำนักงานป้องกันและบรรเทาสาธารณภัยจังหวัดกระบี่ แจ้งเตือนคลื่นลมฝั่งอันดามัน ลมมรสุมตะวันตกเฉียงใต้พัดผ่านทะเล คลื่นสูงประมาณ 2 เมตร และบริเวณที่มีฝนฟ้าคะนอง คลื่นสูงมากกว่า 2 เมตร ให้เดินเรืออย่างระมัดระวังและเรือเล็กงดออกจากฝั่งตั้งแต่บัดนี้ ถึงวันที่ 22 กรกฎาคมนี้